Corona Vaccine विकसित करने में शामिल तीन टीमों से बातचीत करेंगे पीएम मोदी
पीएम मोदी ने शनिवार को अहमदाबाद, हैदराबाद और पुणे की यात्रा की थी। उन्होंने इन शहरों में कोरोना वायरस टीके के विकास और विनिर्माण प्रक्रिया की समीक्षा की थी। पीएम मोदी के इस दौरे के लिए कांग्रेस पार्टी के नेता आनंद शर्मा ने उनकी तारीफ की है।
नई दिल्ली. प्रधानमंत्री नरेंद्र मोदी Coronavirus Vaccine विकसित करने में शामिल तीन टीमों से सोमवार को वीडियो कॉन्फ्रेंस के जरिए बातचीत करेंगे। प्रधानमंत्री कार्यालय (PMO) ने रविवार को एक ट्वीट कर कहा, "प्रधानमंत्री नरेंद्र मोदी Coronavirus Vaccineविकसित करने में शामिल तीन टीमों से 30 नवंबर 2020 को वीडियो कॉन्फ्रेंस के जरिए बातचीत करेंगे। जिन टीमों से वह बात करेंगे उनमें जेनोवा बायोफार्मा, बायोलॉजिकल ई और डॉ रेड्डीज शामिल हैं।"पीएम मोदी ने शनिवार को अहमदाबाद, हैदराबाद और पुणे की यात्रा की थी। उन्होंने इन शहरों में कोरोना वायरस टीके के विकास और विनिर्माण प्रक्रिया की समीक्षा की थी। पीएम मोदी के इस दौरे के लिए कांग्रेस पार्टी के नेता आनंद शर्मा ने उनकी तारीफ की है। कांग्रेस के वरिष्ठ नेता आनंद शर्मा ने कोविड-19 का टीका विकसित कर रही कंपनियों की इकाइयों का प्रधानमंत्री नरेंद्र मोदी द्वारा दौरा किए जाने को लेकर रविवार को कहा कि इससे भारतीय वैज्ञानिकों का सम्मान हुआ है और इन संस्थानों की स्वीकार्यता को दर्शाता है, जिन्हें भारत ने कई दशकों में स्थापित किया है।शर्मा ने अपने संशोधित ट्वीट में कहा, ''प्रधानमंत्री नरेंद्र मोदी की सीरम इंस्टीट्यूट, भारत बायोटेक और जाइडस कैडिला की यात्रा भारतीय वैज्ञानिकों और कोविड-19 के लिए टीका तैयार करने के उनके काम का सम्मान है। यह उन संस्थाओं का भी सम्मान एवं स्वीकार्यता है, जिन्हें भारत ने कई दशकों में तैयार किया है, जिनमें भारत को दुनिया का सबसे बड़ा टीका निर्माता बनाने की विशेषज्ञता और क्षमता है। प्रधानमंत्री से आग्रह है कि टीका उपलब्ध होने पर कुशल और न्यायसंगत व्यवस्था सुनिश्चित करें।''इससे पहले किए गए ट्वीट में शर्मा ने कहा था, ''प्रधानमंत्री नरेंद्र मोदी की सीरम इंस्टीट्यूट, भारत बायोटेक और जाइडस कैडिला की यात्रा भारतीय वैज्ञानिकों और कोविड-19 के लिए टीका तैयार करने के उनके काम का सम्मान है। यह अग्रिम पंक्ति के कोविड योद्धाओं का मनोबल बढ़ाएगा और राष्ट्र को पुन: आश्वस्त करेगा।''